མལ་གྱོ་བློ་གྲོས་གྲགས།

མལ་གྱོ་བློ་གྲོས་གྲགས།   
(མལ་བློ་གྲོས་གྲགས་ཞེས་པའང་སྣང་།)ཧ་ལམ་སྤྱི་ལོའི་དུས་རབས་བཅུ་གཅིག་པའི་ནང་བྱོན།  འདི་ཉིད་ཀྱིས་རྒྱ་གར་ནས་མགོན་པོའི་ཆོས་སྐོར་དུ་མ་སྤྱན་དྲངས་ཏེ་མགོན་པོའི་དངོས་སློབ་རྒྱ་གར་གྱི་སློབ་དཔོན་ཨརྞ་ས་ལས་གསན་པ་གྲི་ཁུག་ལྕགས་དཔར་མ་སྨྱལ་པ་ཉི་མ་འབར་ལ་གནང་ནས་ཕྱིས་བེར་ནག་ཅན་དུ་གྲགས།  བྲམ་ཟེ་མཆོག་སྲེད་ནས་ཤྲཱངྡྷ་ཀ་ར།  ལོ་ཆེན་རིན་བཟང་།  བྲག་སེང་པ་ཡོན་ཚུལ་ལས་གསན་པ་གྲི་གུག་གཅེར་བུ་ནི་ས་ཆེན་ཀུན་སྙིང་ལ་གནང་སྟེ་ཕྱིས་གུར་མགོན་དུ་གྲགས་སོ།  །  འདི་ཉིད་ཀྱི་འགྱུར་ལ།  བསྟན་འགྱུར་ལས།  《དཔལ་འཁོར་ལོ་སྡོམ་པའི་སྒྲུབ་པའི་ཐབས་ཕྱག་རྒྱ་ཆེན་པོ།》《རྗེ་བཙུན་འཕགས་མ་སྒྲོལ་མ་སྤྱིའི་མངོན་པར་རྟོགས་པ།》ཞེས་བྱ་བ། 《ལྷ་མོ་སྒྲོལ་མའི་བསྟོད་པ་ཉི་ཤུ་རྩ་གཅིག་པའི་སྒྲུབ་ཐབས།》ཞེས་བྱ་བ་དང་དེའི་སོ་སོའི་སྒྲུབ་ཐབས་ལས་ཚོགས་དང་བཅས་པ།  《གཏམ་རྒྱུད་ཀྱི་རྟོགས་པ།》《དཔལ་རྡོ་རྗེ་འཇིགས་བྱེད་ཀྱི་ཕྱག་མཚན་གྱི་རྣམ་པར་དག་པ།》ཞེས་བྱ་བ།  《འཇིག་རྟེན་དབང་ཕྱུག་སེང་གེའི་སྒྲ།》ཞེས་བྱ་བའི་བསྟོད་པ་བཅས་སོ། །